Veelsydige vertoning beklink stryd | Netwerk24
Deur Altus Momberg 24 Julie 2021 20:34
Derde T20-stryd in Belfast
• SA wen met 49 lopies
Temba Bavuma se 72 Saterdag teen Ierland in Belfast is sy hoogste telling in internasionale T20-krieket. Foto: Gallo Images
'n Goeie kolfvertoning is opgevolg deur 'n gedissiplineerde boulvertoning. Die Proteas het die reeks met 3-0 beklink.
Ierland, wat die teiken gestel is om die hoogste telling van die reeks aan te teken – 190 – het paaltjies met reëlmaat verloor en het nooit werklik die wenteiken bedreig nie.
Suid-Afrika het 'n hele gros van sy eerstekeuse-boulers – Kagiso Rabada, Anrich Nortjé, Lungi Ngidi en Tabraiz Shamsi – laat rus, maar die tweede linie het hul goed van hul taak gekwyt.
George Linde (2/21) en Wiaan Mulder (2/10) het uitgeblink met die bal.
So goed soos die Proteas vertoon het in die reekssege met 3-0, moet 'n mens ook erken dat Ierland nie veel weerstand gebied het nie. Sy boulers het met tye uitgeblink, maar sy kolwers kon nooit die mas opkom nie.
Een van die Proteas se groot haakpunte in witbalkrieket is dat hulle te veel staatmaak op Quinton de Kock se breë kolf. As De Kock die dag nie die mas opkom nie of nie speel nie, dan voel dit of daar bitter min momentum is.
En dit het Saterdag weer só gelyk met die paaltjiewagter wat 'n blaaskans gegee is.
Reeza Hendricks en die kaptein, Temba Bavuma, het die beurt begin, maar het aanvanklik gesukkel om aan die gang te kom. Die aanvangspaar het slegs 35 lopies in die kragspel aangeteken. Ná 10 boulbeurte was dit slegs 63.
Die twee kolwers het daarna die krane oopgedraai.
Die vennootskap het in die 16de boulbeurt tot 'n einde gekom op 127.
Hendricks (69 van 48 balle; 7x4, 1x6) was die eerste slagoffer. Bavuma (72 van 51 b. 6x4, 2x6) het uiteindelik sy beste peil ten toon gestel.
David Miller het die fondament benut en het 36* van net 18 balle teen die einde gemoker. Hy het egter 'n dyspierbesering in die voorlaaste boulbeurt van die Suid-Afrikaanse beurt opgedoen en sy deelname aan die reeks in Sri Lanka einde volgende maand is dalk in gedrang.
Die Proteas se taktiek om 'n bestendige fondament te lê, het Saterdag gewerk met sy totaal van 189/2, maar dit is onseker hoe suksesvol die taktiek teen die swaargewigte soos Engeland en Indië by die T20-Wêreldbekertoernooi later vanjaar gaan wees.
Die spanne het groot diepte in hul kolflyste en jaag die grenshoue van die eerste bal af.
Die negatiewe sy van die Proteas se taktiek is dat as jy stadig begin en dan 'n paar paaltjies verloor, plaas jy die res van die kolwers onder groot druk.